钦定古今图书集成/方舆汇编/职方典/第1470卷 > 《修建五华书院记》明·黄琮
## 钦定古今图书集成/方舆汇编/职方典/第1470卷 > 《修建五华书院记》明·黄琮

黄子，以己酉之夏督学于滇。至则闻所谓“五华书院”
者，以试事方棘日，朴遫两迤间不及一诣。比冬，始往
观焉。遥岑面拱，翠泽胸罗，真不减白鹿、衡麓之胜。而
颓梁落栋，鞠为茂草，令人徘徊叹息。入之会时有道
署之役，弗克并举。越明年庚戌秋，迺檄云南府委官
鸠度，因其旧修之制弗协者更之。已以丙舍不足，辛
亥，复相左右町畽及城隍之馀地益之，迄壬子春，莫
告成。为屋百七十有二，修者半，创者半，于是五华之
上，宫墙翼翼，而山川之胜，亦若为改观矣。黄子曰：“昔
读橐驼氏言，深以促畊督织为病。然古者田畯田正
职主劝相，而循良之吏，多循行阡陌，止舍乡亭，至榆
薤葱韭鸡彘之细，各为课籍，何也？傥”亦民饥己饥、民
事己事，有不忍坐视至此。欤夫学士之田也，有庠序
以联之、有科举以劝之，而又为书院以课督之，与催
畊促织何异？顾海内自白鹿、衡麓等四书院外，在在
有之，宁独不以为病，实以为利？至于滇，则余又以为
亟焉。滇故百濮之馀也，自汉元和中有神马白鸟之
瑞，始开文学之风。其后乱于唐，弃于宋，湮于胜国，存
者能几？至有明而始建诸学校，至今上而始增科举
之额。滇之于学，其亦地之瓯脱、田之菑亩也，其耕当
倍力，故所谓劳来而辅翼之者，当倍且笃也。车书内
向，皇风远翔，二百馀年于兹矣。而蟊贼溃讧，寇攘窃
据，无时无之，兴师问罪，扑而旋起者，何以故？岂非教
道衰而彝伦斁，爱人易，使者少，而犯上作乱之萌，无
自销欤，则庠序之外，复于书院课督之，夫亦世道人
心之虑，有不得不然者。或曰：“科举兴而士为辞章之
学，今将以辞章课之，则亦利达之媒已耳，于世道何
裨焉？”噫结绳远而文契繁，图书呈而爻象著，宾兴起
而为今日之科举，风会之流，有自来矣。且安见今之
科举，而不为昔之宾兴耶？夫口诵格言，力探秘义，得
于心而笔之辞，此孰非古三物中六艺之学？而古人
兼习其事，今人直抉其精，其于入道之门，似尤简径。
若乃六德六行，虽先王教人本旨，要令从六艺中寻求服习涵濡而自得之，实非课程可及。何也？教之可
得而指，学之可得而循者，皆文也。子曰：“博学于文，约
之以礼。”圣人之望于人者约礼。顾所日与从事者，何
尝脱然离文？故文之于学，宇宙之日月灯光也。文斯
辨，辨而后不可欺，不可欺而后可责以不自欺。不自
欺则诚，诚之至，圣之至也。学之事尽矣。余安见夫今
之科举，不为昔之宾兴也者？顾诚与欺为何如耳？惟
诸生审处焉。是役也，经始协谋，藉云南太守彭君宪
范之力，盖有文翁遗意。而料材课工，则广南卫知事
李枝阳、镇沅府经历徐可迪、分理书院事云南府学
训导贺继芳，皆有功兴作者，例宜并书。